Pa vas ná Jhb-ma sterf in 'kaping' | Maroela Media
Pa vas ná Jhb-ma sterf in 'kaping'
Die verdagte word in hegtenis geneem. Foto: Verskaf
In 'n skokwending is Odette Barkhuizen, die vrou van Johannesburg wat in Junie tydens 'n oënskynlike kaping in 'n oprit doodgeskiet is, se man Dinsdag in hegtenis geneem in verband met die moord.
Lt.kol. Lungelo Dlamini, woordvoerder van die polisie, het aan Maroela Media bevestig dat 'n man in hegtenis geneem is vir die moord op Barkhuizen (43). Hy wou egter nie die identiteit van die verdagte bevestig voordat hy in die hof verskyn het nie.
Maroela Media het vroeër berig Barkhuizen is die middag van 11 Junie omstreeks 13:30 in die oprit van haar kantoor in Oakdene, Glenvista, doodgeskiet voordat die "kapers" met haar voertuig gevlug het. Haar motor is later verlate in 'n straat naby die misdaadtoneel gevind.
Paul O'Sullivan, 'n forensiese konsultant en eienaar van Paul O'Sullivan & Associates wat gratis hulp aangebied het om die saak te ondersoek, het aan Maroela Media gesê hy het Dinsdag vir langer as twee uur 'n onderhoud met Barkhuizen se man gevoer nadat hy in hegtenis geneem is. "Hy kon die helfte van die vrae nie beantwoord nie en dié wat hy wel geantwoord het, het hy nie eerlik geantwoord nie," het O'Sullivan gesê.
Hy het gesê daar is verskeie bewyse dat die man wel by sy vrou se moord betrokke was en 'n motief vir die moord gehad het. "Dit was duidelik 'n doelbewuste sluipmoord. Die eerste skoot het haar in die bors getref en die tweede in die kop. Sy het ook glo kort voor die moord vir hom gesê sy wil 'n egskeiding hê," het hy gesê.
"Ses weke voor haar dood het hy glo R7,5 miljoen se versekering op haar lewe uitgeneem deur haar handtekening te vervals. Toe die versekeringsmaatskappy kort daarna bel om met haar te praat, het hy gesê daar was 'n dood in die familie en sy is Kaap toe om by haar tannie se begrafnis te wees. Dit was blatante leuens. Sy was nooit Kaap toe nie en daar was geen dood in die familie nie," het hy gesê.
"Hy het ook vir die versekeringsmaatskappy 'n e-pos gestuur om te bevestig dat die lewensversekering wel sal uitbetaal in die geval van dood tydens 'n kaping of 'n rooftog." Volgens O'Sullivan beweer die man hy was nie naby die misdaadtoneel ten tyde van Barkhuizen se moord nie, maar selfoonrekords bewys glo dat hy wel op die toneel was.
O'Sullivan het ook gesê dat die egpaar se motorruitherstelonderneming in Odette se naam geregistreer is en dat haar man die onderneming glo vir homself wou gehad het. Die man het ook glo nooit 'n private speurder gehuur om Odette se dood te ondersoek soos hy beweer het nie. "Alles wat hy gesê het, was 'n absolute leuen," het O'Sullivan gesê.
In Barkhuizen se testament is alles wat sy besit glo aan haar man bemaak, maar haar handtekening op die testament is ook vervals, het hy gesê.
Hy het gesê sy maatskappy sal die polisie steeds bystaan deur die verhoor en sover as moontlik help tydens die hofverrigtinge.
Die Barkhuizen-egpaar het twee tienerseuns. Die verdagte sal Donderdag in die hof verskyn.
Johannesburg Odette Barkhuizen
Seun (6) sterf ná motor rol
'Dwelmverslaafde' in hof vir moord op geliefde Pta-ouma
Wat de hel gaan aan met die mensdom??? As jy nie meer van jou man of vrou hou nie, skei, en gaan aan met jou lewe!! Maar nou vat jy kinders se ma van hulle af weg!!! Hoe wreed en siek is jy!!!!
Dit het net te maklik geword in Suid Afrika vir mans om hulle vroue te laat vermoor! MAN is nie die woord nie.. want 'n man wat sy vrou liefhet is nie geldgierig nydig jaloers of besitlik nie! Hierdie tendens van mans wat hulle vroue laat vermoor moet met wortel en tak uitgeroei word.. Reeva Steenkamp.. Alhoewel sy nie met OP getroud was nie.. Chanelle Henning Jayde Panayioto..
Wat is dit met die verdomde mans wat hul vrouens vermoor vir geld?
Magtig hoeveel vrouens moet nog so sterf?
Ek wens uit my hart uit hulle sluit jou toe en gooi die sleutel weg, jy is 'n lae gemene dier.
Want geen mens kan so optree en dan wil voorgee jy treur nie.
Jy het nie net jou vrou sel lewe verwoes nie, maar ook jou kinderns, jy is in my oe 'n lae gemene wetter!!! Nie die woord MAN werd nie.
Wonder hoe kan jy R7.5 miljoen polis uitneem sonder bloedtoetse? Erens was dalk iemand van die versekerings bedryf ook betrokke by die saak. Sal 'n bietjie dieper hierop moet ingaan Maroela?
Ek stem Landie. Die mensdom het hulle varkies heeltemal verloor. Dink hulle regtig hulle sal wegkom met sulke goed. Die arme kinders………………………………